HAKAMLIK SUDLARI HISOBINI YURITISh TARTIBI TO‘G‘RISIDAGI NIZOMNI TASDIQLASh HAQIDA

“Hakamlik sudlari to‘g‘risida”gi O‘zbekiston Respublikasining Qonuniga muvofiq Vazirlar Mahkamasi qaror qiladi:
 1. Hakamlik sudlari hisobini yuritish tartibi to‘g‘risidagi Nizom 1-ilovaga muvofiq tasdiqlansin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov hamda O‘zbekiston Respublikasi Adliya vaziri R.A. Muhitdinov zimmasiga yuklansin.
 1. Ushbu Nizom “Hakamlik sudlari to‘g‘risida”gi O‘zbekiston Respublikasi Qonuniga muvofiq doimiy faoliyat ko‘rsatuvchi hakamlik sudlari hisobini ro‘yxatdan o‘tkazish hamda O‘zbekiston Respublikasi hududida muvaqqat hakamlik sudlari hisobini yuritish tartibini belgilaydi.
 2. Doimiy faoliyat ko‘rsatuvchi hakamlik sudlari hisobini ro‘yxatdan o‘tkazish hakamlik sudi maqomini va uning vakolatlarini rasmiy tasdiqlash usuli hisoblanadi, Doimiy faoliyat ko‘rsatuvchi hakamlik sudlari kitobiga hakamlik sudi to‘g‘risidagi ma’lumotlarni kiritish va hisobini ro‘yxatdan o‘tkazish to‘g‘risida guvohnoma berish orqali amalga oshiriladi.
 Muvaqqat hakamlik sudlarini hisobga olish muvaqqat hakamlik sudi maqomini va vakolatlarini rasmiy hisobga olish usuli hisoblanadi, Muvaqqat hakamlik sudlari reyestriga hakamlik sudi to‘g‘risidagi ma’lumotlarni kiritish va ularga hisobga olinganligi to‘g‘risida xabarnoma yuborish orqali amalga oshiriladi.
 Doimiy faoliyat ko‘rsatuvchi hakamlik sudlari hisobini ro‘yxatdan o‘tkazishda va muvaqqat hakamlik sudlarini hisobga olishda hakamlik sudini tashkil etishning maqsadga muvofiqligi ko‘rib chiqilmaydi, uning faoliyatiga aralashishga yo‘l qo‘yilmaydi.
 3. Quyidagilar doimiy faoliyat ko‘rsatuvchi hakamlik sudlari hisobini ro‘yxatdan o‘tkazish va muvaqqat hakamlik sudlarini hisobga olishning maqsadi hisoblanadi:
 hakamlik sudlari tashkil etilganligini va ularning faoliyati tugatilganligini tasdiqlash, hakamlik sudlari to‘g‘risidagi ma’lumotlarni tizimlashtirish;
 hakamlik sudlari faoliyatini tashkil etish va tugatish, shuningdek doimiy faoliyat ko‘rsatuvchi hakamlik sudlari tarkibiga kiradigan hakamlik sudyalari to‘g‘risidagi axborotni e’lon qilish.
 4. Doimiy faoliyat ko‘rsatuvchi hakamlik sudlari hisobini ro‘yxatdan o‘tkazish va muvaqqat hakamlik sudlari hisobini yuritish tegishli ravishda Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari (keyingi o‘rinlarda adliya organlari deb yuritiladi) tomonidan amalga oshiriladi.
 5. Doimiy faoliyat ko‘rsatuvchi hakamlik sudlari hisobini ro‘yxatdan o‘tkazish va muvaqqat hakamlik sudlarini hisobga olishni amalga oshirish uchun to‘lovlar undirilmaydi.
 6. Doimiy faoliyat ko‘rsatuvchi hakamlik sudi tashkil etgan yuridik shaxs uning hisobini ro‘yxatdan o‘tkazishni amalga oshirish uchun doimiy faoliyat ko‘rsatuvchi hakamlik sudi tashkil etish to‘g‘risida qaror qabul qilingan kundan boshlab o‘n ish kuni mobaynida hakamlik sudining joylashgan joyi bo‘yicha ushbu Nizomga 1-ilovaga muvofiq shakl bo‘yicha adliya organiga ariza yuboradi. Arizaga quyidagi hujjatlar ilova qilinadi:
 doimiy faoliyat ko‘rsatuvchi hakamlik sudi tashkil qilgan yuridik shaxsning davlat ro‘yxatidan o‘tganligi to‘g‘risidagi guvohnoma;
 yuridik shaxsning vakolatli organi tomonidan doimiy faoliyat ko‘rsatuvchi hakamlik sudi tashkil etish to‘g‘risida qabul qilingan qarori nusxasi;
 yuridik shaxsning vakolatli organi tomonidan tasdiqlangan doimiy faoliyat ko‘rsatuvchi hakamlik sudi nizomi va ish tartibi nusxasi;
 hakamlik sudyalari ro‘yxati;
 hakamlik sudyalari pasportlarining nusxalari;
 hakamlik sudyalari diplomlari (oliy yuridik ma’lumoti bo‘lganda). Hakamlik sudlari hisobini ro‘yxatdan o‘tkazish uchun kamida bitta hakamlik sudyasining oliy yuridik ma’lumoti bo‘lishi kerak;
 hakamlik sudyalari mehnat daftarchalari (mavjud bo‘lganda).
 Ikkinchi, yettinchi va sakkizinchi xatboshilarda ko‘rsatilgan hujjatlardan nusxalar olinib, asli qaytarib beriladi.
 7. Doimiy faoliyat ko‘rsatuvchi hakamlik sudi tashkil etgan yuridik shaxs taqdim qilingan hujjatlarning ishonchliligi va qonunchilikka muvofiqligi uchun javob beradi. 
 8. Taqdim qilingan hujjatlarga asosan adliya organi belgilangan tartibda hakamlik sudyalari ro‘yxatiga kiritilgan shaxslarning “Hakamlik sudlari to‘g‘risida”gi O‘zbekiston Respublikasi Qonunining 14-moddasida nazarda tutilgan talablarga muvofiqligini o‘rganib chiqadi.
 Hakamlik sudyalari ro‘yxatiga kiritilgan shaxslar ko‘rsatib o‘tilgan talablarga muvofiq bo‘lgan taqdirda adliya organi doimiy faoliyat ko‘rsatuvchi hakamlik sudi hisobini ro‘yxatdan o‘tkazishni amalga oshiradi. Doimiy faoliyat ko‘rsatuvchi hakamlik sudi hisobini ro‘yxatdan o‘tkazish to‘g‘risidagi ma’lumotlar ushbu Nizomga 2-ilovaga muvofiq shakl bo‘yicha Doimiy faoliyat ko‘rsatuvchi hakamlik sudlari reyestriga kiritiladi.
 Taqdim qilingan hujjatlarni ko‘rib chiqish va doimiy faoliyat ko‘rsatuvchi hakamlik sudi hisobini ro‘yxatdan o‘tkazish o‘n besh kundan oshmaydigan muddatda amalga oshiriladi.
 Doimiy faoliyat ko‘rsatuvchi hakamlik sudi hisobini ro‘yxatdan o‘tkazishni amalga oshirish to‘g‘risida tegishli adliya organi Doimiy faoliyat ko‘rsatuvchi hakamlik sudlari reyestriga ma’lumotlar kiritilgan kundan boshlab uch ish kuni mobaynida arizachiga hakamlik sudi hisobi ro‘yxatdan o‘tkazilganligi to‘g‘risida guvohnoma beradi. Hakamlik sudi hisobini ro‘yxatdan o‘tkazish to‘g‘risidagi guvohnoma shakli O‘zbekiston Respublikasi Adliya vazirligi tomonidan belgilanadi.
 9. Hakamlik sudyalari ro‘yxatiga kiritilgan shaxslar belgilangan talablarga muvofiq bo‘lmagan yoki arizachi tomonidan zarur darajada rasmiylashtirilmagan yoxud to‘liq bo‘lmagan hujjatlar taqdim qilingan taqdirda adliya organi aniqlangan kamchiliklarni va arizachi tegishli hujjatlarni taqdim qilishi mumkin bo‘lgan muddatni ko‘rsatgan holda arizachiga xabarnoma yuboradi.
 10. Doimiy faoliyat ko‘rsatuvchi hakamlik sudi faoliyati tugatilgan, shuningdek doimiy faoliyat ko‘rsatuvchi hakamlik sudi nizomiga yoki ish tartibiga o‘zgartirishlar yoki qo‘shimchalar kiritilgan taqdirda yuridik shaxs o‘n ish kuni mobaynida adliya organiga tegishli hujjatlarni taqdim etadi. Adliya organi barcha zarur hujjatlar taqdim qilingan kundan boshlab uch ish kuni mobaynida Doimiy faoliyat ko‘rsatuvchi hakamlik sudlari reyestriga tegishli yozuvni kiritadi.
 11. Muvaqqat hakamlik sudlari hisobini amalga oshirish uchun muvaqqat hakamlik sudining raislik qiluvchisi (nizo hay’atda ko‘rib chiqilayotganda) yoxud hakamlik sudyasi (nizo yakka ko‘rib chiqilayotganda) hakamlik muhokamasi boshlangunga qadar hakamlik sudi joylashgan joydagi adliya organiga ushbu Nizomga 3-ilovaga muvofiq shakl bo‘yicha xabarnoma yuboradi. Xabarnomaga quyidagi hujjatlar ilova qilinadi:
 hakamlik bitimi nusxasi;
 hakamlik sudyalari ro‘yxati (nizo hay’atda ko‘rib chiqilayotganda);
 hakamlik sudyalari pasportlari nusxalari;
 hakamlik sudyalari diplomlari (oliy yuridik ma’lumoti bo‘lganda). Hisobga olish uchun kamida bitta hakamlik sudyasining oliy yuridik ma’lumoti bo‘lishi kerak;
 hakamlik sudyalari mehnat daftarchalari (mavjud bo‘lganda).
 Beshinchi va oltinchi xatboshilarda ko‘rsatilgan hujjatlardan nusxalar olinib, asli qaytarib beriladi.
 12. Adliya organi taqdim qilingan hujjatlarga asosan belgilangan tartibda hakamlik sudyalari ro‘yxatiga kiritilgan shaxslarning “Hakamlik sudlari to‘g‘risida”gi O‘zbekiston Respublikasi Qonunining 14-moddasida nazarda tutilgan talablarga muvofiqligini o‘rganib chiqadi.
 Hakamlik sudyalari ro‘yxatiga kiritilgan shaxslar ko‘rsatib o‘tilgan talablarga muvofiq bo‘lgan taqdirda adliya organi muvaqqat hakamlik sudini hisobga olishni amalga oshiradi. Muvaqqat hakamlik sudini hisobga olish to‘g‘risidagi ma’lumotlar ushbu Nizomga 4-ilovaga muvofiq shakl bo‘yicha Muvaqqat hakamlik sudlari reyestriga kiritiladi.
 Taqdim qilingan hujjatlarni ko‘rib chiqish va muvaqqat hakamlik sudini hisobga olish besh kundan oshmaydigan muddatda amalga oshiriladi.
 Muvaqqat hakamlik sudini hisobga olish to‘g‘risida tegishli adliya organi Muvaqqat hakamlik sudlari reyestriga ma’lumotlar kiritilgan kundan boshlab uch ish kuni mobaynida arizachiga va hakamlik bitimi tomonlariga yozma xabarnoma yuboradi. 
 13. Hakamlik sudyalari belgilangan talablarga muvofiq bo‘lmagan yoki zarur darajada rasmiylashtirilmagan yoxud to‘liq bo‘lmagan hujjatlar taqdim qilingan taqdirda adliya organi aniqlangan kamchiliklarni va arizachi tegishli hujjatlarni taqdim qilishi mumkin bo‘lgan muddatni ko‘rsatgan holda arizachiga xabarnoma yuboradi.
 14. Hakamlik sudi tarkibi o‘zgartirilgan taqdirda doimiy faoliyat ko‘rsatuvchi hakamlik sudi tashkil qilgan yuridik shaxs yoki mazkur Nizomning 11-bandida ko‘rsatilgan shaxslar bu to‘g‘rida adliya organiga quyidagi hujjatlarni ilova qilgan holda xabarnoma yuboradi:
 hakamlik sudyalari pasportlari nusxalari;
 hakamlik sudyalari diplomlari (oliy yuridik ma’lumoti bo‘lganda). Bunda kamida bitta hakamlik sudyasining oliy yuridik ma’lumoti bo‘lishi to‘g‘risidagi talabga rioya qilinishi kerak;
 hakamlik sudyalari mehnat daftarchalari (mavjud bo‘lganda).
 Uchinchi va to‘rtinchi xatboshilarda ko‘rsatilgan hujjatlardan nusxalar olinib, asli qaytarib beriladi.
 15. Adliya organi hakamlik sudyalarining “Hakamlik sudlari to‘g‘risida”gi O‘zbekiston Respublikasi Qonunining 14-moddasida nazarda tutilgan talablarga muvofiqligini o‘rganib chiqadi.
 Hakamlik sudyalari ko‘rsatib o‘tilgan talablarga muvofiq bo‘lgan taqdirda adliya organi Doimiy faoliyat ko‘rsatuvchi hakamlik sudlari reyestriga yoki Muvaqqat hakamlik sudlari reyestriga tegishli o‘zgartirishlarni kiritadi.
 16. Hakamlik sudyalari belgilangan talablarga muvofiq bo‘lmagan yoki zarur darajada rasmiylashtirilmagan yoxud to‘liq bo‘lmagan hujjatlar taqdim qilingan taqdirda adliya organi aniqlangan kamchiliklarni va arizachi tegishli hujjatlarni taqdim qilishi mumkin bo‘lgan muddatni ko‘rsatgan holda arizachiga xabarnoma yuboradi.
 17. Agar adliya organi hakamlik sudlari hisobi ro‘yxatdan o‘tkazilgandan yoki hisobga olingandan keyin tegishli ravishda Doimiy faoliyat ko‘rsatuvchi hakamlik sudlari reyestriga yoki Muvaqqat hakamlik sudlari reyestriga kiritilgan, “Hakamlik sudlari to‘g‘risida”gi O‘zbekiston Respublikasi Qonunining 14-moddasida nazarda tutilgan talablarga muvofiq bo‘lmagan hakamlik sudyalarini aniqlagan taqdirda u doimiy faoliyat ko‘rsatuvchi hakamlik sudi tashkil etgan yuridik shaxsga yoki muvaqqat hakamlik sudi tashkil etgan hakamlik bitimi tomonlariga nomuvofiqlikni bartaraf etish to‘g‘risida taqdimnoma yuboradi.
 18. Adliya organi taqdimnomasi bajarilmaganda “Hakamlik sudlari to‘g‘risida”gi O‘zbekiston Respublikasi Qonunining 14-moddasi talablariga muvofiq bo‘lmagan hakamlik sudyalari Doimiy faoliyat ko‘rsatuvchi hakamlik sudlari reyestri yoki Muvaqqat hakamlik sudlari reyestridan chiqarib tashlanadi. Bir vaqtning o‘zida adliya organi bu to‘g‘rida vakolatli sudga xabarnoma yuboradi.
 19. Doimiy faoliyat ko‘rsatuvchi hakamlik sudi yoki Muvaqqat hakamlik sudi tegishli ravishda doimiy faoliyat ko‘rsatuvchi hakamlik sudi hisobini ro‘yxatdan o‘tkazish to‘g‘risida guvohnoma va muvaqqat hakamlik sudini hisobga olish to‘g‘risida xabarnoma olgandan keyin hakamlik ishini ko‘rishga kirishadilar.
 20. Doimiy faoliyat ko‘rsatuvchi hakamlik sudlarini tashkil etish va faoliyatini tugatish, muvaqqat hakamlik sudlarini tashkil etish, shuningdek doimiy faoliyat ko‘rsatuvchi hakamlik sudlari tarkibiga kiruvchi hakamlik sudyalari haqidagi axborot hududiy adliya organlari tomonidan davriy ravishda, lekin har chorakda kamida bir marta umumlashtirish va tizimlashtirish uchun O‘zbekiston Respublikasi Adliya vazirligiga yuboriladi.
 Ushbu axborot O‘zbekiston Respublikasi Adliya vazirligi tomonidan tizimlashtiriladi va “O‘zbekiston Respublikasi qonunchilik to‘plami”da nashr etiladi.
 Doimiy faoliyat ko‘rsatuvchi hakamlik sudlarini tashkil etish va ularning faoliyatini tugatish, shuningdek doimiy faoliyat ko‘rsatuvchi hakamlik sudlari tarkibiga kiradigan hakamlik sudyalari to‘g‘risidagi axborot O‘zbekiston Respublikasi Adliya vazirligining rasmiy saytiga joylashtiriladi.
 21. Mazkur Nizom qoidalarini buzishda aybdor bo‘lgan shaxslar qonunchilikka muvofiq javob beradi.